b'\n_START_ARTICLE_\nLedas\n_START_SECTION_\nModifikacija\n_START_PARAGRAPH_\nI modifikacijos ledas susideda i\xc5\xa1 heksagonin\xc4\x97s sistemos kristal\xc5\xb3. Kristalus sudaro vandens molekul\xc4\x97s, susijungusios 4 vandeniliais ry\xc5\xa1iais \xc4\xaf trimat\xc4\xaf sluoksnin\xc4\xaf karkas\xc4\x85: viena molekul\xc4\x97 jungiasi su 3 to paties sluoksnio molekul\xc4\x97mis ir su gretima molekule i\xc5\xa1 gretimo sluoksnio. Ledo strukt\xc5\xabroje yra tu\xc5\xa1tum\xc5\xb3, didesni\xc5\xb3 u\xc5\xbe vandens molekul\xc4\x99. Ledui tirpstant, suyra tik dalis vandenilini\xc5\xb3 ry\xc5\xa1i\xc5\xb3, d\xc4\x97l to 0\xc2\xa0\xc2\xb0C temperat\xc5\xabroje skystas vanduo turi ledo strukt\xc5\xabros liekan\xc5\xb3 ir nuo jos atitr\xc5\xabkusi\xc5\xb3 vandens molekuli\xc5\xb3. Pastarosioms patekus \xc4\xaf tu\xc5\xa1tumas, atstumas tarp molekuli\xc5\xb3 suma\xc5\xbe\xc4\x97ja: d\xc4\x97l to did\xc4\x97ja tirpstan\xc4\x8dio ledo tankis. \xc5\xa0is efektas vyrauja iki 4\xc2\xa0\xc2\xb0C temperat\xc5\xabros. Plonas ledo sluoksnis yra bespalvis ir skaidrus, storas \xe2\x80\x93 \xc5\xbeydras. D\xc4\x97l ma\xc5\xbeesnio, negu vanduo, tankio (920 kg/m\xc2\xb3) gamtinis ledas lieka vandens pavir\xc5\xa1iuje ir saugo gilesnius vandens telkinius nuo \xc4\xaf\xc5\xa1alimo iki dugno.'